CELEX: 32021D1831
Language: hu
Date: 2021-10-07 00:00:00
Title: A Tanács (EU) 2021/1831 határozata (2021. október 7.) a Zöld-foki Köztársaság és az Európai Unió polgárai számára a rövid távú tartózkodásra jogosító vízumok kiadásának megkönnyítéséről szóló megállapodás módosításáról szóló, az Európai Unió és a Zöld-foki Köztársaság közötti megállapodásnak az Unió nevében történő megkötéséről

2021.10.19.   
               
               
                  HU
               
               
                  Az Európai Unió Hivatalos Lapja
               
               
                  L 371/3
               
            
         A TANÁCS (EU) 2021/1831 HATÁROZATA
         (2021. október 7.)
         a Zöld-foki Köztársaság és az Európai Unió polgárai számára a rövid távú tartózkodásra jogosító vízumok kiadásának megkönnyítéséről szóló megállapodás módosításáról szóló, az Európai Unió és a Zöld-foki Köztársaság közötti megállapodásnak az Unió nevében történő megkötéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 77. cikkének (2) bekezdésének a) pontjára, összefüggésben a 218. cikke (6) bekezdése második albekezdésének a) pontjával,
         tekintettel az Európai Bizottság javaslatára,
         tekintettel az Európai Parlament egyetértésére (1),
         mivel:
         
                     (1)
                  
                  
                     A Tanács és a tagállamok kormányainak a Tanács keretében ülésező képviselői a 2007. november 20-án elfogadott következtetésekben üdvözölték a Bizottságnak az Európai Unió és a Zöld-foki Köztársaság közötti kapcsolatok jövőjéről szóló közleményét. A Tanács mindenekelőtt üdvözölte az Unió és a Zöld-foki Köztársaság közötti kapcsolatoknak a két fél közötti „különleges partnerség” kialakítását célzó cselekvési terv végrehajtása révén történő elmélyítését. Ezenkívül az említett közlemény megállapítja, hogy a „különleges partnerség” célja a nyitott, konstruktív és pragmatikus párbeszéd kialakítása, és hogy az illegális bevándorlás leküzdése közös stratégiai prioritás.
                  
               
                     (2)
                  
                  
                     2014. december 1-jén hatályba lépett az Európai Unió és a Zöld-foki Köztársaság közötti, a Zöld-foki Köztársaság és az Európai Unió polgárai számára a rövid távú tartózkodásra jogosító vízumok kiadásának megkönnyítéséről szóló megállapodás (2) (a továbbiakban: a 2014. évi megállapodás).
                  
               
                     (3)
                  
                  
                     2014. december 1-je óta a két fél jogszabályaiban – a Vízumkódexnek az (EU) 2019/1155 európai parlamenti és tanácsi rendelettel (3) való felülvizsgálata és a Zöld-foki-szigeteknek az Unió polgárait a 30 napot meg nem haladó tartózkodások esetében a vízumkötelezettség alól mentesítő határozata révén – változások történtek. E változásokra, valamint a 2014. évi megállapodás 10. cikke alapján létrehozott és a 2014. évi megállapodás végrehajtásának felügyeletéért felelős vegyes bizottság értékelésére tekintettel a 2014. évi megállapodás egyes, a Zöld-foki-szigetek és – viszonossági alapon – az Unió állampolgárai számára a bármely 180 napos időszakban 90 napot meg nem haladó tervezett tartózkodásokra érvényes vízumok kiadását megkönnyítő rendelkezéseit ki kell igazítani és ki kell egészíteni egy módosító megállapodással.
                  
               
                     (4)
                  
                  
                     Az (EU) 2021/1830 (4) tanácsi határozattal összhangban 2021. március 18-án aláírták az Európai Unió és a Zöld-foki Köztársaság közötti, a Zöld-foki Köztársaság és az Európai Unió polgárai számára a rövid távú tartózkodásra jogosító vízumok kiadásának megkönnyítéséről szóló megállapodás módosításáról szóló, az Európai Unió és a Zöld-foki Köztársaság közötti megállapodást (a továbbiakban: a módosító megállapodás), figyelemmel a megállapodás egy későbbi időpontban történő megkötésére.
                  
               
                     (5)
                  
                  
                     Ez a határozat a schengeni vívmányok azon rendelkezéseinek továbbfejlesztését képezi, amelyek alkalmazásában Írország a 2002/192/EK tanácsi határozattal (5) összhangban nem vesz részt. Ennélfogva Írország nem vesz részt a határozat elfogadásában, az rá nézve nem kötelező és nem alkalmazandó.
                  
               
                     (6)
                  
                  
                     Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 1. és 2. cikke értelmében Dánia nem vesz részt ennek a határozatnak az elfogadásában, az rá nézve nem kötelező és nem alkalmazandó.
                  
               
                     (7)
                  
                  
                     A módosító megállapodást jóvá kell hagyni,
                  
               ELFOGADTA EZT A HATÁROZATOT:
         
            1. cikk
            A Tanács az Unió nevében jóváhagyja az Európai Unió és a Zöld-foki Köztársaság közötti, a Zöld-foki Köztársaság és az Európai Unió polgárai számára a rövid távú tartózkodásra jogosító vízumok kiadásának megkönnyítéséről szóló megállapodás módosításáról szóló, az Európai Unió és a Zöld-foki Köztársaság közötti megállapodást (6).
         
         
            2. cikk
            A módosító megállapodás 2. cikkének (1) bekezdésében előírt értesítést az Unió nevében a Tanács elnöke teszi meg (7).
         
         
            3. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. október 7-én.
            
               
                  a Tanács részéről
               
               
                  az elnök
               
               M. DIKAUČIČ
            
         
         
            (1)  A 2021. szeptember 16-i egyetértés (a Hivatalos Lapban még nem tették közzé).
         
            (2)  HL L 282., 2013.10.24., 3. o.
         
         
            (3)  Az Európai Parlament és a Tanács (EU) 2019/1155 rendelete (2019. június 20.) a Közösségi Vízumkódex (vízumkódex) létrehozásáról szóló 810/2009/EK rendelet módosításáról (HL L 188., 2019.7.12., 25. o.).
         
            (4)  A Tanács (EU) 2021/1830 határozata (2021. február 22.) a Zöld-foki Köztársaság és az Európai Unió polgárai számára a rövid távú tartózkodásra jogosító vízumok kiadásának megkönnyítéséről szóló megállapodás módosításáról szóló, az Európai Unió és a Zöld-foki Köztársaság közötti megállapodásnak az Unió nevében történő aláírásáról (lásd e Hivatalos Lap 1. oldalát).
         
            (5)  A Tanács 2002/192/EK határozata (2002. február 28.) Írországnak a schengeni vívmányok egyes rendelkezései alkalmazásában való részvételére vonatkozó kéréséről (HL L 64., 2002.3.7., 20. o.).
         
            (6)  Lásd e Hivatalos Lap 5 oldalát.
         
            (7)  A módosító megállapodás hatálybalépésének napját a Tanács Főtitkársága közzéteszi az Európai Unió Hivatalos Lapjában.